ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3183/98

υποβολή: Marie-Noëlle Lienemann (PSE) προς την Επιτροπή

(27 Οκτωβρίου 1998)

Θέμα: Αθλητισμός και ντόπινγκ

Με ποιόν τρόπο προτίθεται η Επιτροπή να θέσει σε εφαρμογή μια περισσότερο δραστήρια κοινοτική πολιτική όσον αφορά τον αγώνα κατά του ντόπινγκ στις μεγάλες ευρωπαϊκές αθλητικές διοργανώσεις, με στόχο την προώθηση της υγιούς αθλητικής άσκησης;

Θα μπορούσε, επίσης, να αναφέρει η Επιτροπή ποιές συγκεκριμένες πρωτοβουλίες έχει αναλάβει με στόχο την εξομοίωση των κανονισμών και της πρακτικής, σε ευρωπαϊκό επίπεδο, όσον αφορά την απαγόρευση των αναβολικών αλλά και, ευρύτερα, εναντίον του ντοπαρίσματος, ώστε να ευαισθητοποιηθεί η κοινή γνώμη όσον αφορά τους κινδύνους που αυτό δημιουργεί για τον αθλητισμό;

Απάντηση του κ. Oreja Εξ ονόματος της Επιτροπής

(11 Δεκεμβρίου 1998)

Οι αρμοδιότητες που έχουν ανατεθεί στην Κοινότητα από τη συνθήκη ΕΚ δεν της επιτρέπουν να αναπτύξει κοινή πολιτική στον τομέα της καταπολέμησης του ντόπινγκ.

Πάντως, η Επιτροπή, έχοντας συνείδηση της σπουδαιότητας του προβλήματος, επιθυμεί να κινητοποιήσει τα μέσα που διαθέτει στο πλαίσιο των διάφορων κοινοτικών πολιτικών καθώς και στο πλαίσιο της συνεργασίας στον τομέα της δικαιοσύνης και των εσωτερικών υποθέσεων. Για παράδειγμα, το ντοπάρισμα στον αθλητισμό θα περιληφθεί στα θέματα προτεραιότητας του νέου 5ου προγράμματος-πλαισίου έρευνας και τεχνολογικής ανάπτυξης (1998-2002)(1) ιδίως για τα θέματα που σχετίζονται με τον περιορισμό της ζήτησης καθώς και τα θέματα του ντοπαρίσματος και της επαγγελματικής έκθεσης. Εξάλλου, στο πλαίσιο της καταπολέμησης της απάτης, το πρόβλημα αυτό θα προσδιορισθεί ως θέμα έρευνας στη γενική δραστηριότητα "Μέτρα και δοκιμές" του θεματικού προγράμματος "Ανταγωνιστική και αειφόρος ανάπτυξη".

Άλλωστε, η Επιτροπή θα λάβει μέρος στην παγκόσμια διάσκεψη με θέμα το ντόπινγκ, την οποία διοργανώνει η Διεθνής Ολυμπιακή Επιτροπή στη Λωζάννη, τον Φεβρουάριο του 1999.

Η Επιτροπή υπενθυμίζει την ύπαρξη της σύμβασης του Συμβουλίου της Ευρώπης για την καταπολέμηση της χρήσης απαγορευμένων ουσιών, η οποία βρίσκεται στο στάδιο της κύρωσής της από όλα τα κράτη μέλη. Η εφαρμογή της σύμβασης αυτής θα αποτελούσε ήδη μια θετική ενέργεια στον αγώνα κατά της μάστιγας του ντόπινγκ.

(1) ΕΕ C 137 της 7.6.1997.
ΓΡΑΠΤΗ ΕΡΩΤΗΣΗ E-3475/98

υποβολή: Giacomo Leopardi (PPE) προς την Επιτροπή

(25 Νοεμβρίου 1998)

Θέμα: Μελέτες, προτάσεις, πρωτοβουλίες ή νομοθετικά μέτρα στον τομέα της διανομής φαρμάκων και φαρμακευτικών υπηρεσιών

Θα μπορούσε να αναφέρει η Επιτροπή εάν εξετάζει επί του παρόντος κάποιες μελέτες, προτάσεις, πρωτοβουλίες ή νομοθετικά μέτρα στον τομέα της διανομής φαρμάκων και φαρμακευτικών υπηρεσιών;

Σε περίπτωση που εξετάζει τα θέματα αυτά, θα μπορούσε να παρουσιάσει εκτενώς ποιές είναι αυτές οι μελέτες, προτάσεις, πρωτοβουλίες ή νομοθετικά μέτρα;

Απάντηση του κ. Bangemann εξ ονόματος της Επιτροπής

(5 Ιανουαρίου 1999)

Η Επιτροπή θεωρεί ότι η τρέχουσα νομική κατάσταση όσον αφορά την διάθεση φαρμάκων και φαρμακευτικών υπηρεσιών είναι απολύτως ικανοποιητική.

Ωστόσο, όπως επισημαίνει η ανακοίνωση της Επιτροπής για την ενιαία αγορά φαρμακευτικών προϊόντων(1), οι παρεχόμενες υπηρεσίες φαρμακείου σε πολλά κράτη μέλη αντιπροσωπεύουν ποσοστό άνω του 25 % του τελικού κόστους (πλην φόρων) φαρμακευτικού προϊόντος. Ίσως τελικά να είναι απλώς ζήτημα χρόνου (και δυνατότητας διείσδυσης στην αγορά) προτού τα νέα συστήματα προμήθειας προϊόντων στον καταναλωτή - ιδίως μέσω των αυξανόμενων δυνατοτήτων του ηλεκτρονικού εμπορίου - υποχρεώσουν τους αρμόδιους φορείς να διερευνήσουν τις δυνατότητες εξοικονόμησης πόρων στο κλάσμα αυτό των φαρμακευτικών δαπανών.

Συμβάλλοντας στον σχετικό προβληματισμό και στα συναφή με αυτόν ζητήματα, η Επιτροπή ανέθεσε μελέτη για το ηλεκτρονικό εμπόριο στον τομέα των φαρμακευτικών προϊόντων. Αυτό συζητήθηκε για πρώτη φορά στην στρογγυλή τράπεζα για την ολοκλήρωση της ενιαίας αγοράς φαρμακευτικών προϊόντων, που πραγματοποιήθηκε στο Παρίσι, στις 7 Δεκεμβρίου 1998.

(1) COM(98)588 τελικό.
ΓΡΑΠΤΗ ΕΡΩΤΗΣΗ E-3430/98

υποβολή: Jaime Valdivielso de Cué (PPE) προς την Επιτροπή

(24 Νοεμβρίου 1998)

Θέμα: Αλιεία

Στις 17 παρελθόντος Ιουλίου, έγινε ο πρώτος γύρος συνομιλιών σε υψηλό επίπεδο μεταξύ της ΕΕ (εκπροσωπούμενης από τον Antonio Cavaco, Γενικό Διευθυντή για θέματα αλιείας στην Επιτροπή) και της Ιαπωνίας στον τομέα της αλιείας. Ένα από τα ειδικά θέματα που συζητήθηκαν ήταν η διένεξη σχετικά με τις διατάξεις για την έγκριση αλιείας τόνου στον κόλπο της Βισκάγια εκ μέρους της Ιαπωνίας. Από την αλιεία στη ζώνη αυτή εξαρτάται το εισόδημα πολύ μεγάλου αριθμού βασκικών οικογενειών, αφού κατά παράδοση στην περιοχή αυτή αλίευαν οι Βάσκοι ψαράδες με τον αλιευτικό τους στόλο.

Μπορεί να μας πληροφορήσει η Επιτροπή για τα αποτελέσματα αυτής της Διάσκεψης γενικά, αλλά και ειδικότερα για τις επιπτώσεις που θα έχει για τους Βάσκους αλιείς των οποίων το εισόδημα εξαρτάται από την αλιευτική αυτή ζώνη;

Απάντηση της κας Bonino εξ ονόματος της Επιτροπής

(21 Δεκεμβρίου 1998)

Η Επιτροπή πληροφορεί το Αξιότιμο Μέλος του Κοινοβουλίου ότι δεν διεξάγεται, εξ όσων γνωρίζει, καμία δραστηριότητα αλιείας τόνου με "ολοκληρωμένα εργαλεία αλιείας" από τον στόλο της Ιαπωνίας στον κόλπο Gascogne.

Κατά συνέπεια, το θέμα αυτό δεν αποτέλεσε αντικείμενο συζήτησης κατά τη διάρκεια της συνάντησης υψηλού επιπέδου μεταξύ της Κοινότητας και της Ιαπωνίας στις 14 και 15 Ιουλίου 1998. Τα αποτελέσματα της συνάντησης αυτής αποτέλεσαν αντικείμενο ανακοινωθέντος Τύπου, το οποίο η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-2848/98

υποβολή: Roberta Angelilli (NI) προς την Επιτροπή

(28 Σεπτεμβρίου 1998)

Θέμα: Καλλιέργεια μανιταριών

Δεδομένης της σταθερής αύξησης της καλλιέργειας μανιταριών σε διάφορες περιφέρειες της Ιταλίας και τη σημαντική οικονομική δραστηριότητα που αποτελεί, ακόμη και σε θέσεις απασχόλησης, ερωτάται η Επιτροπή εάν υπάρχουν ενισχύσεις και οικονομικά κίνητρα για τον τομέα αυτόν και, εάν ναι, ποιά ακριβώς.

Απάντηση του κ. Fischler εξ ονόματος της Επιτροπής

(22 Οκτωβρίου 1998)

Η Επιτροπή παρακολουθεί προσεκτικά την εξέλιξη της κοινοτικής παραγωγής μανιταριών.

Ο κανονισμός (ΕΚ) 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών προβλέπει(1), στο άρθρο 1 παράγραφος 2, τον πίνακα προϊόντων που διέπει η ΚΟΑ, στον οποίο περιλαμβάνονται τα μανιτάρια.

Δεν υφίστανται σε κοινοτικό επίπεδο ιδιαίτερες ενισχύσεις για τον τομέα της καλλιέργειας μανιταριών. Πάντως, μετά τη μεταρρύθμιση του τομέα των οπωροκηπευτικών με τον ανωτέρω κανονισμό, η Επιτροπή χορηγεί χρηματοδοτική ενίσχυση για την σύσταση λειτουργικών ταμείων και για την υλοποίηση επιχειρησιακών προγραμμάτων των οργανώσεων παραγωγών. Ο τομέας της καλλιέργειας μανιταριών δικαιούται πλήρως να τύχει των ανωτέρω ενισχύσεων, υπό τους ιδίους όρους όπως και οι λοιποί σχετικοί τομείς.

(1) ΕΕ L 297 της 21.11.1996.
ΓΡΑΠΤΗ ΕΡΩΤΗΣΗ E-2978/98

υποβολή: John McCartin (PPE) προς την Επιτροπή

(8 Οκτωβρίου 1998)

Θέμα: Άγριος σολομός του Ατλαντικού

Τελεί εν γνώση η Επιτροπή της ογκούμενης ανησυχίας του κοινού για τη μείωση του αποθέματος άγριου σολομού του Ατλαντικού, ιδιαίτερα δε την μείωση σε αριθμούς των σολομών που εισέρχονται στα ποτάμια της Ιρλανδίας και της Σκωτίας, και έχει άραγε προταθεί η ανάληψη δράσης από την Επιτροπή για να σταματήσει αυτή η μείωση.

Απάντηση της κας Bonino εξ ονόματος της Επιτροπής

(3 Δεκεμβρίου 1998)

Η Επιτροπή είναι ενήμερη της επικρατούσας ανησυχίας σχετικά με την κατάσταση του σολομού του Ατλαντικού ενώ, η ίδια, ανησυχεί επίσης για την κατάσταση των μη εκτρεφόμενων αποθεμάτων σολομού του Βορείου Ατλαντικού.

Ενόψει της κατάστασης αυτής, ο Οργανισμός Διατήρησης του Σολομού του Βορείου Ατλαντικού (NASCO), του οποίου η Κοινότητα αποτελεί το μεγαλύτερο συμβαλλόμενο μέρος, κατά την ετήσια συνεδρίασή του του Ιουνίου 1998 συμφώνησε για την ανάπτυξη σχεδίου δράσης για την εφαρμογή προληπτικής προσέγγισης όσον αφορά τη διατήρηση του σολομού. Το σχέδιο αυτό δράσης, το οποίο έχει σχεδιασθεί ειδικά για το Βόρειο Ατλαντικό, προβλέπει έναν αριθμό μέτρων τα οποία θα ληφθούν από τα συμβαλλόμενα μέρη του NASCO κατά τα προσεχή έτη για την αποκατάσταση των μη εκτρεφόμενων αποθεμάτων σολομού του Βορείου Ατλαντικού. Το σχέδιο δράσης θα αφορά την διαχείριση της αλιείας, κοινωνικο-οικονομικά θέματα, τα αλιεύματα που δεν αποτελούν αντικείμενο αναφοράς, προγράμματα αποκατάστασης των αποθεμάτων, θέματα οικοτόπων και υδατοκαλλιέργειας. Το σχέδιο αυτό δράσης καταρτίστηκε με την πλήρη υποστήριξη και συμμετοχή της Κοινότητας σε όλα τα στάδια.

Η Επιτροπή θεωρεί ότι η δράση αυτή θα συμβάλλει στη λήψη αποτελεσματικών μέτρων για την διακοπή της μείωσης των μη εκτρεφόμενων αποθεμάτων σολομού του Βορείου Ατλαντικού.
ΓΡΑΠΤΗ ΕΡΩΤΗΣΗ E-3608/98

υποβολή: Hugh McMahon (PSE) προς την Επιτροπή

(3 Δεκεμβρίου 1998)

Θέμα: Πολιτική της ΕΕ στους τομείς της ανάπτυξης και της συνεργασίας μετά τη διεύρυνση

Μπορεί η Επιτροπή να ενημερώσει το Κοινοβούλιο ως προς το εάν και κατά πόσον έχει μορφώσει κάποια άποψη σχετικά με τον αντίκτυπο της διεύρυνσης στην εξέλιξη της πολιτικής της ΕΕ στους τομείς της ανάπτυξης και της συνεργασίας, και προτίθεται να ενημερώσει το Κοινοβούλιο ως προς τις απόψεις της σχετικά με το θέμα αυτό;

Απάντηση του κυρίουPinheiro εξ ονόματος της Επιτροπής

(11 Ιανουαρίου 1999)

Η διεύρυνση με τις χώρες της Ανατολικής και Κεντρικής Ευρώπης αποτελεί ιστορικό σταθμό για την Κοινότητα. Πρόκειται για μια εξέλιξη που δεν μπορεί παρά να ενισχύσει τις δημοκρατικές αξίες, της αλληλεγγύης και της ανάπτυξης. Μακροπρόθεσμα, η Επιτροπή είναι πεπεισμένη ότι οι θετικές επιπτώσεις από τη διεύρυνση για τις υπό ανάπτυξη χώρες δε θα είναι αμελητέες, ιδίως χάρη στη διεύρυνση της ευρωπαϊκής αγοράς, στην αύξηση της αγοραστικής δύναμης και στη ζήτηση στις χώρες μέλη και στην υιοθέτηση από τις χώρες αυτές του κοινοτικού κεκτημένου σε θέματα συνεργασίας στην ανάπτυξη.

Από την άποψη της πολιτικής προτεραιότητας που αποδίδεται στις υπό ανάπτυξη χώρες, οι φιλόδοξες προτάσεις για την ανανέωση της εταιρικής σχέσης μεταξύ της Κοινότητας και των χωρών της Αφρικής, της Καραϊβικής και του Ειρηνικού (ΑΚΕ), καθώς και οι προσπάθειες που ανέπτυξε πρόσφατα η Επιτροπή για τη βελτίωση της διαχείρισης της κοινοτικής συνεργασίας, μαρτυρούν για μια δυναμική και μόνιμη δέσμευση. Ομοίως τούτο μαρτυρεί και η ενεργός συνέχιση των πολιτικών στήριξης για τη βιώσιμη ανάπτυξη των χωρών της Λατινικής Αμερικής και της Μεσογείου (ALAMED) και των οργάνων οικονομικής συνεργασίας με τις χώρες αυτές.

Όσον αφορά το κεκτημένο, έχουν γίνει πολυμερείς συναντήσεις με τις 11 υποψήφιες για προσχώρηση χώρες. Στο πλαίσιο της επιχείρισης διαχωρισμού με τις 6 χώρες για τις οποίες έχουν αρχίσει οι διαπραγματεύσεις, η Επιτροπή παρουσίασε το κεκτημένο του κεφαλαίου των εξωτερικών σχέσεων, που καλύπτει την εμπορική πολιτική της Κοινότητας, τις διμερείς συμφωνίες της Κοινότητας, την πολιτική ανάπτυξης και ανθρωπιστικής βοήθειας.

Καθεμιά από τις χώρες ανέφερε ότι οι υποχρεώσεις που απορρέουν από το κεκτημένο σχετικά με το σεβασμό της πολιτικής για την ανάπτυξη και της ανθρωπιστικής βοήθειας θα αναληφθούν κατά την προσχώρηση και ότι για τη συνεισφορά τους προς το Ευρωπαϊκό Ταμείο Ανάπτυξης (ΕΤΑ) θα πρέπει να διεξαχθούν διαπραγματεύσεις.

Η επιχείριση διαχωρισμού αποτελούσε κυρίως επεξήγηση της αναπτυξιακής πολιτικής της Κοινότητας, δεδομένου ότι οι περισσότερες από τις υποψήφιες για προσχώρηση χώρες δεν κατέχουν εμπειρία στον τομέα αυτό. Το κύριο ενδιαφέρον τους υπήρξαν οι εμπορικές σχέσεις με τις αναπτυσσόμενες χώρες, τις οποίες θα πρέπει να αναλάβουν την ημέρα της προσχώρησης. Θεώρησαν ότι δε θα έχουν δυσκολίες παρέχοντας προτιμησιακή μεταχείριση στις χώρες της ΑΚΕ και κατά την προσαρμογή του δικού τους γενικευμένου προτιμησιακού δασμολογίου όταν θα το διαθέτουν, ή όταν ενστερνιστούν το σύστημα της Κοινότητας. Τούτο θα προσφέρει νέες εμπορικές ευκαιρίες για τις εξαγωγές των αναπτυσσόμενων χωρών.
ΓΡΑΠΤΗ ΕΡΩΤΗΣΗ E-3080/98

υποβολή: Markus Ferber (PPE) προς την Επιτροπή

(9 Οκτωβρίου 1998)

Θέμα: Οδικός συνωστισμός στα παραμεθόρια κράτη λόγω του υποχρεωτικού αυτοκόλλητου σήματος καταβολής οδικών τελών (βινιέτας) στην Αυστρία

Από τότε που καθιερώθηκε η υποχρεωτική βινιέτα στην Αυστρία, η τοποθεσία Lindau-Zech, η οποία βρίσκεται στα αυστριακά σύνορα επί του εθνικού αυτοκινητοδρόμου Β 31, επιβαρύνεται σε υπερβολικό βαθμό από τη διασυνοριακή κυκλοφορία. Πολλοί οδηγοί, οι οποίοι βρίσκονται καθ' οδόν προς την Ελβετία ή προς την Αυστρία, εγκαταλείπουν τον αυτοκινητόδρομο ταχείας κυκλοφορίας Α 96 για να φθάσουν στον προορισμό τους μέσω του εθνικού αυτοκινητοδρόμου Β 31 και να αποφύγουν, με τον τρόπο αυτό, την καταβολή του τέλους της βινιέτας.

1. Ποιά μέτρα προτίθεται να λάβει η Επιτροπή για να μειωθεί η κυκλοφοριακή επιβάρυνση σε παραμεθόριες περιοχές που βρίσκονται στην ίδια κατάσταση;

2. σκοπεύει η Επιτροπή να υποχρεώσει τα κράτη εκείνα, τα οποία απαιτούν οδικό τέλος στην επικράτειά τους, να παραιτηθούν από την είσπραξη του τελευταίου έως την 1η οδική έξοδο μετά τα κρατικά σύνορα, ώστε να μην επιβαρύνονται οι κάτοικοι της παραμεθόριας περιοχής του εκάστοτε άλλου κράτους από τον όλο και ισχυρότερο συνωστισμό της κυκλοφορίας;

Απάντηση του κ. Kinnock Εξ ονόματος της Επιτροπής

(6 Νοεμβρίου 1998)

Το αυστριακό σύστημα χρέωσης για τα επιβατικά αυτοκίνητα έχει αξιολογηθεί λεπτομερώς και έχει κριθεί σύμφωνο με το κοινοτικό δίκαιο. Εντούτοις καμία συγκεκριμένη κοινοτική διάταξη δεν υποχρεώνει τα κράτη μέλη να απόσχουν από την επιβολή τελών χρήσης ή διοδίων στους αυτοκινητοδρόμους μέχρι την πρώτη έξοδο μετά από συνοριακή διάβαση. Σύμφωνα με την αρχή της επικουρικότητας, τα κράτη μέλη είναι ελεύθερα να αποφασίζουν σχετικά με την επιβολή τελών στα επιβατικά αυτοκίνητα για τη χρήση των αυτοκινητοδρόμων. Σύμφωνα με την ίδια αρχή, τα κράτη μέλη μπορούν επίσης να αποφασίζουν εάν επιθυμούν να αποκλείσουν από την επιβολή τελών το τμήμα του αυτοκινητοδρόμου μέχρι την πρώτη έξοδο μετά από συνοριακή διάβαση, πρακτική που εφαρμόζουν ορισμένα κράτη μέλη. Κανένα αίτημα να καταστεί μια τέτοια πρακτική υποχρεωτική στο σύνολο της Ένωσης δεν έχει υποβληθεί από κράτος μέλος. Προς το παρόν η Επιτροπή δεν σχεδιάζει να υποβάλει σχετική νομοθετική πρόταση.
ΓΡΑΠΤΗ ΕΡΩΤΗΣΗ E-2382/98

υποβολή: Maartje van Putten (PSE) προς την Επιτροπή

(27 Ιουλίου 1998)

Θέμα: Η κατασκευή υδατοφράκτη στον ποταμό Εμς στα γερμανο-ολλανδικά σύνορα, και οι οδηγίες για τους οικοτόπους και για την προστασία των αγρίων πτηνών

Λαμβάνοντας υπόψη την πρόθεση των γερμανικών αρχών, ιδίως δε της τοπικής κυβέρνησης του διαμερίσματος Βέζερ-Εμς και του ομόσπονδου κράτους της Κάτω Σαξωνίας να προβούν στην κατασκευή υδατοφράκτη στον ποταμό Εμς, λαμβάνοτας υπόψη το άρθρο 6 της Οδηγίας για τους οικοτόπους και το άρθρο 4 της Οδηγίας για την προστασία των αγρίων πτηνών, λαμβάνοντας υπόψη τα πορίσματα της ολλανδικής Επιτροπής που ασχολείται με τις εκθέσεις για τις περιβαλλοντικές επιπτώσεις, σύμφωνα με την οποία η έκθεση περιβαλλοντικών επιπτώσεων που υπέβαλαν οι γερμανικές αρχές όσον αφορά το εν λόγω σχέδιο δεν παρέχει αρκετά στοιχεία για να εκτιμηθεί κατά πόσο θίγονται τα φυσικά χαρακτηριστικά της περιοχής.

Μπορεί η Επιτροπή να ανακοινώσει:

1. εάν βρίσκεται σε επαφή με τις ενδιαφερόμενες γερμανικές αρχές και, εάν ναι, σε τι αναφέρονται οι επαφές αυτές;

2. πώς εκτιμά τα γερμανικά σχέδια για την κατασκευή υδατοφράκτη, όταν λαμβάνει υπόψη το άρθρο 6 της Οδηγίας για τους οικοτόπους και το άρθρο 4 της Οδηγίας για την προστασία των αγρίων πτηνών, και κυρίως όταν λαμβάνει υπόψη ότι οι γερμανικές αρχές δεν εξέτασαν εναλλακτικές λύσεις για το σχέδιο, πράγμα το οποίο θα μπορούσε να θεωρηθεί υποχρέωση σύμφωνα με το άρθρο 6, παρ. 4 της Οδηγίας για τους οικοτόπους;

3. ποια μέτρα προτίθεται να λάβει ως προς τα ανωτέρω;

Απάντηση της κας Bjerregaard εξ ονόματος της Επιτροπής

(17 Σεπτεμβρίου 1998)

Η Επιτροπή ενημερώθηκε σχετικά με τις εν λόγω κατασκευές. Δεδομένων των αντιρρήσεων που εκφράζονται για το σχέδιο αυτό, η Επιτροπή ήλθε ήδη σε επαφή με τη γερμανική κυβέρνηση.

Οι πληροφορίες που διαβιβάστηκαν από τους καταγγέλλοντες ανέφεραν στην Επιτροπή ότι πιθανόν παραβιάζεται σχετικά η ευρωπαϊκή νομοθεσία. Αυτό αποδίδεται στο γεγονός ότι τα σχεδιαζόμενα έργα θίγουν, στη γερμανική πλευρά, μια περιοχή ειδικής προστασίας (SPA) άμεσα και 3 SPA έμμεσα, καθώς επίσης και στην ολλανδική πλευρά, μία SPA έμμεσα. Επιπλέον, με βάση τα εν λόγω έγγραφα δεν αποκλείεται να μην έχουν εξετασθεί οι αναγκαίες εναλλακτικές λύσεις ούτε να έχει γίνει αξιολόγηση επιπτώσεων όπως επιβάλλεται στό το άρθρο 6 της Οδηγίας για τους Οικοτόπους, οδηγίας του Συμβουλίου 92/43/ΕΟΚ της 21ης Μαΐου 1992 για την προστασία των φυσικών οικοτόπων και της άγριας πανίδας και χλωρίδας(1).

Απόφαση για περαιτέρω ενέργειες θα ληφθεί μετά από την παραλαβή των σχετικών πληροφοριών που ζητήθηκαν από τη γερμανική κυβέρνηση.

(1) ΕΕ L 206 της 22.7.1992.
ΓΡΑΠΤΗ ΕΡΩΤΗΣΗ P-3251/98

υποβολή: Kyösti Virrankoski (ELDR) προς την Επιτροπή

(20 Οκτωβρίου 1998)

Θέμα: Έντυπα παροχής πληροφοριών στα φινλανδικά για το δίκτυο Natura 2000

Οι περιοχές οι οποίες θα ενταχθούν στο ευρωπαϊκό δίκτυο Natura 2000 πρέπει να δηλωθούν στην Επιτροπή με ειδικό έντυπο παροχής πληροφοριών. Το εν λόγω έντυπο, μεταξύ άλλων, θα αναφέρει τη γεωγραφική θέση της εντασσώμενης στο δίκτυο Natura 2000 περιοχής, και τα είδη των βιοτόπων που έχουν συμπεριληφθεί σε αυτήν, θα παρέχει έναν κατά προσέγγιση υπολογισμό του ποσοστού που αντιπροσωπεύει ο καθένας από αυτούς από όλα τα είδη βιοτόπων του κράτους μέλους στο οποίο ευρίσκεται η περιοχή αυτή, και θα περιέχει αποτίμηση της σημασίας της προστασίας της εν λόγω περιοχής για την προστασία των ειδών των βιοτόπων που βρίσκονται σε αυτήν. Για όλα τα είδη των εμβίων της προοριζομένης να ενταχθεί στο πρόγραμμα προστασίας της φύσης περιοχής θα συμπληρώνεται παρόμοιο έντυπο παροχής πληροφοριών.

Οι ενδιαφερόμενοι μπορούσαν να προμηθευτούν κατά τη διάρκεια της περασμένης άνοιξης τόσο το έντυπο παροχής πληροφοριών όσο και ένα φυλλάδιο 35 σελίδων με οδηγίες για τη συμπλήρωσή του από την Επιτροπή της ΕΕ. Ωστόσο, το Υπουργείο Περιβάλλοντος της Φινλανδίας, το οποίο απέκρυπτε μέχρι σήμερα την ύπαρξη του εντύπου αυτού, ισχυρίζεται τώρα ότι η Επιτροπή της ΕΕ δεν είναι σε θέση να προμηθεύσει τους ενδιαφερομένους με τέτοια έντυπα παροχής πληροφοριών στην φινλανδική γλώσσα.

Το εν λόγω έντυπο είναι ζωτικής σημασίας για τους ιδιοκτήτες γης, τους δήμους και τις επαρχιακές διοικήσεις δεδομένου ότι τους παρέχει τη δυνατότητα να ενημερωθούν για τα πραγματικά κριτήρια για την ένταξη κάθε περιοχής στο δίκτυο προστασίας Natura.

Βρίσκονται στη διάθεση της Επιτροπής της ΕΕ τέτοια έντυπα και φυλλάδια οδηγιών για την συμπλήρωσή τους τυπωμένα στην φινλανδική γλώσσα; Πιστεύει η Επιτροπή ότι είναι δίκαιο να διαβιβάζονται από την Φινλανδία οι πληροφορίες για το δίκτυο Natura με ένα έντυπο το οποίο είναι γραμμένο σε γλώσσα την οποία δεν καταλαβαίνουν οι κάτοικοι της χώρας και, εάν όχι, προτίθεται να λάβει οποιαδήποτε μέτρα και, εάν ναι, ποιά θα είναι αυτά;

Πιστεύει η Επιτροπή ότι η δημιουργηθείσα κατάσταση είναι σύμφωνη με το περιεχόμενο της Συνθήκης ΕΕ;

Απάντηση της κας Bjerregaard εξ ονόματος της Επιτροπής

(16 Νοεμβρίου 1998)

Υπάρχουν τα δελτία με ενημερωτικές σημειώσεις στα φινλανδικά. Έχει ήδη δημοσιευθεί η απόφαση της Επιτροπής 97/266/ΕΚ της 18ης Δεκεμβρίου 1996 σχετικά με τη μορφή που πρέπει να έχουν οι πληροφορίες για τις προτεινόμενες τοποθεσίες Natura 2000(1). Ως εκ τούτου δεν θα υπάρξουν γλωσσικά προβλήματα για τον φινλανδικό λαό.

(1) ΕΕ L 107 της 24.4.1997.
ΓΡΑΠΤΗ ΕΡΩΤΗΣΗ E-3910/98

υποβολή: Raimo Ilaskivi (PPE) προς την Επιτροπή

(4 Ιανουαρίου 1999)

Θέμα: Φορολόγηση των μεταχειρισμένων αυτοκινήτων που εισάγονται στη Φινλανδία

Η Ευρωπαϊκή Επιτροπή απηύθυνε στις 04.05.1998 επίσημη προειδοποίηση προς την φινλανδική κυβέρνηση σχετικά με την φορολόγηση μεταχειρισμένων αυτοκινήτων που είχαν εισαχθεί στη Φινλανδία από άλλο κράτος μέλος. Κατόπιν αυτού η φινλανδική κυβέρνηση κατέθεσε στη Βουλή στις 27.11.1998 νομοσχέδιο με το οποίο τροποποιείται, ελάχιστα όμως, η φορολογία των εν λόγω οχημάτων.

Κατά τη γνώμη μου η φινλανδική νομοθεσία για τα μεταχειρισμένα αυτοκίνητα εξακολουθεί - ακόμη και μετά τις τροποποιήσεις - να αντιβαίνει στο άρθρο 95 της Συνθήκης ΕΚ, διότι με την πρακτική της υψηλής φορολογίας δημιουργούνται ανισότητες μεταξύ των εισαγομένων από άλλα κράτη μέλη και των πωλουμένων στη Φινλανδία μεταχειρισμένων αυτοκινήτων. Η κατάσταση δεν έχει αλλάξει πολύ από εκείνη που είχα περιγράψει στην γραπτή ερώτησή μου προς την Επιτροπή, της 11ης Δεκεμβρίου 1997.

Βασική διάταξη του φινλανδικού νόμου περί φορολογίας οχημάτων αποτελεί το άρθρο 7 στο οποίο η Επιτροπή εφιστά επίσης την προσοχή. Το άρθρο αυτό τροποποιείται κατά τρόπο ώστε η έκπτωση φόρου για μεταχειρισμένο αυτοκίνητο να ανέρχεται κατά κανόνα σε 0,6 % ανά μήνα χρήσης ενώ σήμερα με τον ισχύοντα νόμο ανέρχεται σε 0,5 %. Είναι απόλυτα σαφές ότι μια τέτοια μικρή τροποποίηση δεν επιλύει επ' ουδενί το θεμελιώδες πρόβλημα το οποίο συνίσταται στο ότι τα δημοφιλέστερα εισαγόμενα οχήματα που είναι κάποιας ηλικίας θα εξακολουθήσουν και στο μέλλον να είναι απλησίαστα για τους φινλανδούς καταναλωτές.

Η κατάσταση επιδεινώνεται από το γεγονός ότι η Σουδία, το πλέον γειτονικό κράτος μέλος της ΕΕ, κατήργησε το 1996 τη φορολογία οχημάτων. Τούτο σημαίνει ότι η εισαγωγή μεταχειρισμένων αυτοκινήτων στη Σουηδία αποτελεί ρεαλιστική εναλλακτική λύση για τους ιδιώτες.

Επιθυμώ εξάλλου να επιστήσω την προσοχή της Επιτροπής στο γεγονός ότι η ομαλή λειτουργία της εσωτερικής αγοράς παρακωλύεται από το στοιχείο ότι η φινλανδική νομοθεσία για τη φορολογία οχημάτων, έστω και στην αναθεωρημένη έκδοσή της, είναι περίπλοκη και περιέχει πολλές τεχνικές λεπτομέρειες, πράγμα που παρέχει στις τελωνειακές αρχές μεγάλα περιθώρια διακριτικής ευχέρειας για τη λήψη αποφάσεων που στηρίζονται σε διαφορετικές ερμηνείες.

Ποιά είναι τα μέτρα που προτίθεται να λάβει η Επιτροπή προκειμένου να διασφαλισθεί ότι ο νέος φινλανδικός νόμος περί φορολογίας οχημάτων θα συμβιβάζεται με το άρθρο 95 της Συνθήκης ΕΚ.

Απάντηση του κ. Monti εξ ονόματος της Επιτροπής

(18 Φεβρουαρίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3566/98

υποβολή: Νικήτας Κακλαμάνης (UPE) προς την Επιτροπή

(1 Δεκεμβρίου 1998)

Θέμα: Τουρκικές αυθαιρεσίες στη Θεολογική Σχολή της Χάλκης στην Κων/πολη

Από το 1971 η Τουρκία (με μία μονόπλευρη και αυθαίρετη ενέργεια) αποφάσισε το κλείσιμο της Θεολογικής Σχολής της Χάλκης, στην Κων/πολη. Και ενώ όλα αυτά τα χρόνια υπόσχετο ότι η Σχολή αυτή θα επαναλειτουργήσει, πριν λίγες μέρες αποφάσισε την καθαίρεση ακόμη και της εφορείας που τη διοικούσε. Η τελευταία αυτή ενέργεια της Τουρκικής Κυβέρνησης αποτελεί κατάφωρη παραβίαση της ισοπολιτείας και της θρησκευτικής ελευθερίας, αρχές οι οποίες είναι (υποτίθεται) κατοχυρωμένες στο Τουρκικό Σύνταγμα, και αποτελούν βασικές αρχές του Διεθνούς Δικαίου.

Τούρκοι υπήκοοι - χριστιανοί το θρήσκευμα - δεν μπορούν να ασκήσουν ελεύθερα τα θρησκευτικά τους δικαιώματα στη χώρα αυτή. Αυτό έχει ως συνέπεια να μειώνεται συνεχώς ο χριστιανικός πληθυσμός στην Τουρκία, και να αποψιλώνονται οι εκκλησίες και τα ιδρύματα από τους ιερείς και τις εφορείες που τα διοικούν. Η εσκεμμένη αυτή ενέργεια αποσκοπεί στο να περιέλθουν αυτά στις τουρκικές αρχές, ελλείψει χριστιανικού στοιχείου, αφού βρίσκονται σε ισχύ οι διατάξεις του ρατσιστικού τουρκικού νόμου, ο οποίος απαγορεύει να μετέχουν στις εφορείες διοίκησης των ιδρυμάτων μη - Τούρκοι πολίτες.

Με ποιό τρόπο σκοπεύει να αντιδράσει η Ευρωπαϊκή Επιτροπή ώστε να πεισθεί η επίσημη Τουρκία (χώρα συνδεδεμένη με την ΕΕ) να ακυρώσει την απόφαση για καθαίρεση της Εφορείας της Θεολογικής Σχολής της Χάλκης, και να επαναλειτουργήσει αυτό το μεγάλο Ίδρυμα της Χριστιανοσύνης με την παγκόσμια ακτινοβολία;